text: Tre børn forbrændt ved grillulykke
  13 august 2012 kl. 10.27
  Tre børn fra Børkop måtte sendes til Rigshospitalet og Odense Universitetshospital, efter at de søndag blev ramt af stikflamme, da børnenes far tændte op i grillen.
  Tre børn blev søndag eftermiddag ved 17-tiden forbrændt ved en grillulykke i hjemmet på Kragelundvænget i Børkop, skriver Vejle Amts Folkeblad.
  To piger på hhv. fem og ni år er fløjet til Rigshospitalet, mens en ni-årig dreng er kørt til Odense Universitetshospital, oplyser landbetjent Kent Nielsen, Børkop.
  Ifølge landbetjenten skete ulykken, da børnenes far skulle tænde op i grillen.
  - Børnene stod i et badebassin nogle meter fra grillen, men blev ramt af en stikflamme, da der pludselig kom en kastevind, fortæller Kent Nielsen.
  De tre børn ser dog ud til at være sluppet med overfladiske forbrændinger.
  En læge, der bor i nærheden, ilede til hjælp, og han har, ifølge Kent Nielsen, oplyst, at børnene er sluppet med første og andengradsforbrændinger i ansigtet og på kroppen.
  